**Årsmelding for året 2012 for den frivillige foreningen Vegaøyans Venner**

**Til årsmøtet 22.juni 2012**

**Styret i denne perioden har vært**

Inger Pedersen Toppen, leder

Sverre Nilsen, nestleder

Marita Mathisen og Einar Moen; kasserer

Turid Næss, Tove Trøan og Einar Moen; styremedlemmer

**Deltakelse i råd, styrer og nettverk**

* Leder har møtt i to møter i samarbeidsrådet for Stiftelsen Vegaøyan Verdensarv. Tema var seminar på Vega havhotell. Leder har nestlederverv i samarbeidsrådet. Samarbeidsrådet fungerer gjennom et arbeidsutvalg på tre medlemmer, der leder er nestleder.
* Styremøter: Avholdt 8 møter. Daglig leder i stiftelsen Vegaøyan Verdensarv møtte på et av våre styremøter med informasjon om stiftelsens driftsmidler. Leder av AL Øverstua møtte på et møte med informasjon om arbeidet med restaureringen.
* Et medlemsmøte er avholdt. Tema her var 10årsjubileum og En helhetlig verdensarvpolitikk
* Besøk fra Island. Islandske ærfuglrøktere og bønder besøkte Vega i september etter invitasjon fra Bioforsk Tjøtta. Flere instanser var invitert til dette møtet som daglig leder av stiftelsen Vegaøyan verdensarv organiserte. Leder i Vegaøyans Venner møtte med informasjon om foreningens arbeid.
* Deltakelse i koordineringsgruppe for Forvaltningsplanen i verdensarvområdet. Leder har møtt på et møte. Vi har invitert leder av gruppen Jannice Wika til vårt årsmøte i 2012 for å orientere medlemmene.

**Aktiviteter og prosjekter i 2012**

Juleselskap på museet i januar

To langbord måtte dekkes for å få plass til alle deltakere dette året. Mange eldre har glede av et gammaldags juleselskap. Menyen var som vanlig julens tradisjonskost. Den gode komiteen som år etter år gjør arbeidet fortjener stor takk. Juleselskapet arrangeres i samarbeid med Helgeland Museum.

Frivillighetens dag

Frivillighetssentralen på Vega inviterte de frivillige lag og foreninger på Vega til markering på Vega samfunnshus. Vegaøyans Venner stilte på stand med salg av hefter og historiske bøker. Markeringen gav flere nye medlemmer.

Seminar på Vega Havhotell

Samarbeidsrådet avholdt seminar på Vega Havhotell i mars med diskusjon om oppdrett i verdensarvområdet og framtidsmuligheter for ungdom på Vega. Det var invitert forskjellige foredragsholdere som kastet lys over de aktuelle tema.

Ærfuglpatrulje

Patruljen 2012 gikk til Bremstein. Bremstein var dette året et nyopprettet dunvær som hadde behov for hjelp. Kirsten Hansen og Lena Petterson var dunvoktere og møtte oss der ute. Oppdraget var bygging av steinhus, to ebaner i tre og søppelrydding i fjæra.

Fugleprosjekt med Vega skole og Fuglekveld

Prosjektet går i 7.klasse ved Vega skole. I år var tema fuglekasser. Skolebarn og Lars Løfaldli, Einar Moen samt Jon Suul var med barna for å sette opp kassene i skolens nærområde.

Samme dag ble fuglekvelden avholdt på Havkafeen. Dette året var temaet «Fuglekasser av ymse slag» og «Ea i halmøyen» med Lars Løfaldli. Jon Suul holdt så foredrag om nye fuglearter på Vega.

Utgivelse av Postheftet

Rune Kristiansen og Jon Suul har noen år samlet opplysninger om de 22 poststedene i Vega kommune. Denne dokumentasjonen kom i et flott hefte som ble lansert på Fuglekvelden i april. Vegaøyans Venner har delfinansiert heftet «Vegaposten», og salget av heftet går inntekt for foreningen. Takk til Rune og Jon. En flott innsats!

Øyans dag

Skogsholmen var dette året målet for vår øytur. Vi ble møtt av Roy Skogsholm som tok oss med på en historisk vandring på Skogsholmen. Roy Skogsholm har en inngående kjennskap til øya og fortalte mange artige historier fra livet der ute. Inne på Skogsholmen gjestehus fikk vi se fotoutstillingen «Udi øyan».

Planlegging av 10 årsjubileum

Vi ønsker et jubileumshefte for de 10 første årene av foreningens virke. Den første lederen av foreningen, Rita Johansen, vil skrive for oss.

Markeringen av 10årsjubileet vil være en fest ute på Tåvær i Øverstua den 3.august 2013. Her vil det bli underholdning og foredrag. Det serveres rømmegrøt. Skyssplan og program kommer ut til medlemmene.

Innspill til kommunedelplan for fysisk aktivitet og naturopplevelser

Aktivitetene øyturer, skoleprosjekt med fugler og ærfuglpatrulje, er vårt innspill til planen

Innspill til forvaltningsplan for Vegaøyan Verdensarvområde

Vegaøyans venner har alle sine aktiviteter forankret i dagens forvaltningsplan, og ser det som naturlig at disse videreføres i den nye planen. Vi har gitt et innspill på at immateriell kulturarv får en større rolle og betydning i neste plan.

Fortellerkveld

Fortellerkvelden dette året kan trygt kalles eksotisk. Rita Johansen fortalte fra verdensarvsteder i Sør Afrika, der hun hadde vært på besøk. Inger Pedersen Toppen fortalte fra verdensarvsteder i Jordan. Det ble også vinklet på verdensarvsenter, da dette var i en planleggingfase hos oss på Vega.

Øverstua

Egen årsmelding fra AL Øverstua

En helhetlig verdensarvpolitikk

Leder har sammen med ledere av Circumferencens venner og Storfjordens venner hatt møte med Miljøverndepartementet for å legge fram synspunkter på den rolle frivillige foreninger skal ha i verdensarvområdene. Møtet ble holdt i Oslo 6.juni. Dette som et innspill til stortingsmeldingen «En helhetlig verdensarvpolitikk». Stortingsmeldingen er nå ute med navnet Stortingsmelding nr.35, «Framtid med fotefeste.

Vårt innspill i korte trekk:

* MD sørger for at de frivillige organisasjonene som arbeider spesielt for verdensarvoppfølging finner en plass å samarbeid fra når det gjelder de formelle lokale organene, dvs kommunene og stiftelser/råd
* MD sørger for at de frivillige organisasjonene som arbeider spesielt med verdensarvoppfølging sikres et årlig driftstilskudd som gjør det mulig å ivareta og videreutvikle den rolle disse har i verdensarvoppfølging over tid
* MD sørger for at de frivillige organisasjoner som arbeider spesielt med verdensarvoppfølging sikres et årlig tilskudd til prosjektarbeid og lokal kompetanseutvikling for å støtte verdensarvoppfølging over tid
* MD sørger for at de frivillige organisasjonene som arbeider spesielt med verdensarvoppfølging årlig inviteres til et møte med departementet for å diskutere aktuelle verdensarvsaker fra et frivillighetsperspektiv samt gjør det mulig å delta på nordiske/nasjonale samlinger

Skolebarnstur til Tåværet:

Gikk ut dette året

Nettverksbygging

Vi holder kontakt med andre frivillige foreninger i verdensarvområdene Røros og Geiranger. I tillegg er foreningen medlem av Norsk kulturarv og Gamle Saltens venner. Nordland ærfugllag og Forbundet kysten er også verdifulle samarbeidspartnere lokalt, her er grobunn for utvidet og større samarbeid. Vi holder også kontakt med grunneierlagene i øyene.

Styret vil takke medlemmene for dugnadstak både i prosjekter og arrangement.

Styret i Vegaøyans Venner

|  |  |
| --- | --- |
|  |  |

.